Papersnake/gushiwen huggingface dataset:
送友人之楚州
严羽（宋代）

黯黯离筵夕照收，江城羌笛起边愁。念君此去三千里，何处关山是楚州。
金丹诗诀 其六
陈楠（宋代）

五转方成白马芽，却教六贼运河车。五行俱备雷声震，正好登楼看汞花。
诗一首
王禹偁（宋代）

兰清时雨和甘棠，石壁洄澜映塔光。
陆羽茶泉金鼎冷，右军墨沼兔毫香。
龙潭彻底明秋月，凤顶当空背夕阳。
乘得绿杨春晓兴，玉台井畔泛霞觞。
失调名
张耒（宋代）

菖蒲酒满劝人人，愿年年欢醉。偎倚。把合欢彩索，殷勤寄与。
饶州舟次独酌醉后放歌
姚世钧（清代）

东风吹我来饶州，因循又作两日留。乍晴乍雨天气换，一杯聊复消牢愁。

寓形宇内一瞬耳，双丸毂转如浮沤。春来秋去陋鹒蟀，朝生暮死嗤蜉蝣。

我今头颅欻老大，蹉跎壮志无一酬。寻章摘句守矩矱，廋辞谜语工雕搜。

有时随俗恣谐谑，浩歌一歌商声讴。贾生泪忍但暗下，班超笔在仍空投。

芸窗俯首历几稔，幽忧之疾无从瘳。莺花三月辞故国，飘然来作南楚游。

冲风踏浪无不可，三千里路望阻修。蒲帆十幅钓台转，轻舠一叶钱塘浮。

饶州自古称上郡，土地则广人民稠。鄱阳澒洞恰绕郭，瑞芝峭削才当楼。

兹游信宿敢易视，湖山暂向笔底收。远涉思入女儿港，近眺拟泛琵琶洲。

左挈偏提右不落，狂呼惊动东西舟。遥汀鱼跳刀泼刺，垂杨风卷丝飕飗。

水天下上黑如漆，严城俄报三更筹。醒无人劝醉莫管，两行银烛开双眸。

丈夫意气贵卓荦，安用狭隘趋时流。周身会须罗千骑，当车只合拥八驺。

七尽之躯三寸舌，不取相印终封侯。吟成自笑还自泣，金尊重举浇诗喉。

身行万里从此始，浩荡莫让波间鸥。
怀南昌旧游
严羽（宋代）

昨在南昌府，清游不可穷。杯行江色里，棹进月明中。

楼笛吹晴雪，菱歌漾晚风。坐来怀旧迹，万里一飘蓬。
偈颂一百二十三首
释崇岳（宋代）

年去实不去，年来实不来。
山僧都不会，露柱笑咍咍。
次韵常元明见寄三首 其三
周紫芝（宋代）

我如病橘缀寒梢，璀璨何由入贡包。交旧半应归宿草，乱离真已压前茅。

毛锥早信难当敌，铜弩何由学射髇。愿借澜翻千偈手，为余一洗向来嘲。
金华圣者赞
释崇岳（宋代）

千兵不若一将，伎俩何如帐样。
不识古佛定光，稽首猪头和尚。
鲁巷太师庙
韩维（宋代）

善教邈无迹，其流在民心。
君看鲁太师，庙食犹至今。
岂如文俗土，朱墨坐浮沉。
趋营止目前，不顾患害深。
去汉馀千载，此弊竟相寻。
我行道祠下，感激为悲吟。
不见田雉驯，啼鸦空满林。
满江红（北岩寺饯别张子仪，醉归口占）
管鉴（宋代）

百罚深杯，都不记、归来时节。仿佛听、重城更鼓，催成离缺。江上愁心山敛翠，津头夜色沙如雪。渐中年、怀抱更深交，难为别。

歌声缓，行云歇。尊酒散，香尘灭。想来宵何处，乱山明月。得意春风群玉府，第名早晚黄金阙。但相思、莫遣雁来时，音书绝。
卢君挽章
释居简（宋代）

祸淫福善信前闻，话到斯人只断魂。心岂眢丹遗囧囧，电虽藏碧鉴昏昏。

欲将书卷酬青紫，不啻籯金富子孙。后夜黄龙洞前月，小留残照侧金盆。
雍雍者鸿十六章 其二
黎景义（明代）

雍雍者鸿，翔于中洲。显显二人，令德允修。中馈斯尸，懿恭徽柔。

佩裳斯赞，图史斯犹。
棣华亭为泰和萧鹏举赋
乌斯道（明代）

玉片英英着淡黄，独怜红萼为同芳。东风不敢枝头急，燕子飞来日正长。
将至淮上访黄心庵以诗先之
徐世钢（清代）

秋风曾订约，莫谓我愆期。飘泊真无状，穷愁但有诗。

投林飞鸟倦，歧路蹇驴迟。相见弗相讶，新添两鬓丝。
自归耕篆畦见村妇有摘茶车水卖鱼汲水行馌寄
舒岳祥（宋代）

欲识农家乐，听予行馌词。
两家从结发，一饭亦齐眉。
世上恩多薄，田间礼莫违。
不须言富贵，头白镇相随。
沁园春·许时沾斋中赏鸡冠
陆震（清代）

昨醉君家，秋正佳哉，吾为赋之。囗光妍且紫，谁遣袋佩，色黄而浅，何处鹅儿。

最爱丛中，数枝绝艳，毳染腥红更不疑。阑干外，总鸾笺十样，锦烂霞披。

主人指示非欺。看像别、形殊迈丑夷。或神山芝草，秀成轮囷，赤城云物，幻出离奇。

更类西川，桐花么凤，飞向风前羽倒垂。凡葩耳，问化工何意，镂绘如斯。
送张敬夫栻以追送不作远为韵赋诗五章藉手言
孙应时（宋代）

轩冕付傥来，良贵应自有。
若人出处间，与世揭山斗。
雅宜践高门，断国极可不。
临风耿予思，雾雨深稂莠。
凛然岩冬柏，特立终耐久。
先主三顾草庐图
郑思肖（宋代）

抱膝高吟梁父时，卧龙致雨未为迟。若无三顾草庐意，剖出心肝卖与谁。
次韵张守四首
陈造（宋代）

新诗囊锦堕春窗，旋炷铜炉百和香。
试握毛锥支劲敌，独怜赤手强扶疮。
海珠
冯绍京（明代）

何年神女弄珠来，蜿蜿灵光照法台。四壁潮声相喷薄，诸天云影自徘徊。

波心犹有骊龙认，刹里常闻象教开。秦帝不须东望幸，此间疑是小蓬莱。
秋夕旅怀
李白（唐代）

凉风度秋海，吹我乡思飞。
连山去无际，流水何时归。
目极浮云去，心断明月晖。
芳草歇柔艳，白露催寒衣。
梦长银汉落，觉罢天星稀。
含悲想旧国，泣下谁能挥。
题九锁山
陈逢辰（宋代）

九山互锁碧烟深，路转花香恼客吟。
归鹤带云回谷口，潜蛟飞客喷亭心。
洞中无计寻芝鼠，箬底犹闻捣药禽。
莫欢仙凡几尘隔，菊花岩畔是知音。
对雪作
柯潜（明代）

去年腊月江南村，梅花如雪飞纷纷。今年饱看京城雪，色比梅花更清绝。

繁弦急管是谁家，流苏帐暖倾流霞。何如金马门中客，瓦鼎敲冰閒煮茶。

玉楼棱层银海动，自笑书生能忍冻。漏声催就碧窗眠，一夜寒光照清梦。
我思古人答焦千之伯强
王令（宋代）

我思古人兮，不古今之异时。
生兹世之谁期，欲勿思而奈何。
独斯人之不见，聊永怀而自歌。
乐吾行之舒舒，忘兹世之汲汲。
睇万里以自惊兮，岂宁俯以效拾。
载重道远兮，予欲行而谁与。
累九鼎以自重兮，顾尪羸之弗举。
矫身以为衡兮，权世之重轻。
广道以为路兮，听人之来去。
夏日蒲涧寺遇雨
刘熊（清代）

树密不知雨，但闻萧飒声。云阴团石磴，岚气逼楸枰。

瀑泻峰千尺，荷喧水一泓。夕阳新霁后，禅院晚钟清。
古别离
孟郊（唐代）

欲别牵郎衣，郎今到何处？
不恨归来迟，莫向临邛去。
枕山、豁轩令萱堂寿辰，诗以祝之
林朝崧（清代）

寿星光射婺星躔，五月蒲觞设帨天。爱日高悬珠树杪，慈云长护画檐前。

孟家大被曾为客，杨氏铜盘别敞筵。百里登堂来拜母，道南公瑾是同年。
水龙吟 落花
王翃（清代）

春阳恰照空园，晓莺啼倦残红冷。芳魂无据，冰帘斜扑，乱抛芳径。

力弱丝游，心疏蝶过，召还烟景。问余春未远，悠扬何事，依然就，风中影。

门外晚寒犹逞。正无聊、断肠人醒。新巢燕子，衔来尚湿，小楼初暝。

露重晨留，泥香夜葬，沾衣微省。更一溪、暗水吹成罨画，绣萍千顷。
紫毫笔
白居易（唐代）

紫毫笔，
尖如锥兮利如刀。
江南石上有老兔，
吃竹饮泉生紫毫。
宣城之人采为笔，
千万毛中拣一毫。
毫虽轻，
功甚重。
管勒工名充岁贡，
君兮臣兮勿轻用。
勿轻用，
将何如？
愿赐东西府御史，
愿颁左右台起居。
搦管趋入黄金阙，
抽毫立在白玉除。
臣有奸邪正衙奏，
君有动言直笔书。
起居郎，
侍御史，
尔知紫毫不易致。
每岁宣城进笔时，
紫毫之价如金贵。
慎勿空将弹失仪，
慎勿空将录制词。
早春西园
王周（宋代）

引步携筇竹，西园小径通。雪欹梅蒂绿，春入杏梢红。

静意崖穿溜，孤愁笛破空。如何将此景，收拾向图中。
九月二日
陈造（宋代）

灯火一樽酒，笑语亦固然。
如何棘围夜，忆归不成眠。
衰怀动多感，妻儿须眼前。
人生四方志，谁遣霜覆颠。
题叶翰林道卿手书唐人唱和集後
贺铸（宋代）

翰客文房万卷余，诜诜翻是蠹书鱼。
载薰载曝徒为尔，秦筑长城错备胡。
初夏即事十二解 其七
杨万里（宋代）

玉磬金钟天半鸣，梦中惊我起来听。万松花上三更雨，政事堂中有此声。
颂证道歌·证道歌
释印肃（宋代）

降龙钵，解虎锡，
也是如来随事立。显权就实化众生，
究竟皆从定慧出。
怀故山寄贾岛
马戴（唐代）

心偶羡明代，学诗观国风。自从来阙下，未胜在山中。

丹桂日应老，白云居久空。谁能谢时去，聊与此生同。
和徐秘书
徐铉（宋代）

年少支离奈命何，悲秋怀旧苦吟多。
龙泉有气终难掩，荆玉无瑕岂惮磨。
会偶良工收杞梓，莫将闲梦挂烟萝。
他年得路抟风去，肯念今朝煦沫么。
风入松（用王介甫韵）
张继先（宋代）

深耕易耨寸田中。看真个英雄。夜来犹上星台望，全不厌、水绿云红。便是清交素友，频相视、笑晴空。

玉阶瑶甃翠重重。带萱草葱葱。流霞尽饮何辞醉，更休数、尘里千钟。晓夜朝元去也，怎忍舍、大夫松。
琴筑轩
赵秉文（金朝）

琴筑虽有韵，不鼓则不鸣。流水无徽弦，使我神虑清。

风月为节奏，是中无亏成。聊将不俗耳，听此无弦声。

无声非无闻，声自根极生。隐几以眼听，颓然遗其形。

少焉性空水，灵台湛虚明。从渠童子见，掷瓦戏清泠。
召赴崇政殿观新乐
刘敞（宋代）

圣人千岁合，礼乐百年兴。律以声身效，功兼述作称。

道将谐一变，天欲佑丕承。旧典周官在，遗音制氏增。

献书嘉魏叟，博物待延陵。金石完新制，工师变旧能。

英华融治世，淳古邈逾绳。纵观倾朝野，赓歌望股肱。

和风动寥廓，协气散凌兢。帝所真疑梦，天阶自绝升。

三雍汉未盛，九辩夏徒矜。珥笔欣摅颂，名山益望登。
登五老峰自一峰二峰至中峰最高处
叶燮（清代）

长江万里岷蜀来，彭蠡派汇天南回。巨川交叉束宇宙，庐山握纽真雄哉。

左揽江流蜿蜒如鞶带，右衔湖影滟潋如螺杯。揽带衔杯昂钜首，俯视古今王侯将相，无异蜉蝣与尘埃。

昔年我登日观峰，秦皇汉武如梦中。往者又登天子鄣，轩辕炼丹无乃妄。

又曾一登太室颠，北邙漠漠迷林泉。无如此老蟠踞襟带互天下，我今直上睥睨目欲无全天。

初登一峰峰犹迩，十步九折举堪趾。二峰初登峰削成，老猿却步狙公惊。

中峰才上见全楚，九点齐烟何处所。谢朓惊人不足夸，灵均欲问将无语。

君不见千牙万戟蹲舞跪立群少年，拥卫老人支颐兀坐历瞬黄农虞夏忽没焉。

入海空闻不死药，山头一息长绵绵。云衣千族绚异彩，流泉百道华池在。

乌兔长供无尽镫，举头把臂苍苍宰。庐山面目是耶非，百转千回非所思。

纵饶笔底庐山句，不是当前面目诗。
次韵叔易四绝句 其二
李纲（宋代）

笑续离骚赋远游，霜寒云梦杳然秋。何时把钓梁溪上，醉嚼蟹螯馀罢休。
路傍桃树
刘克庄（宋代）

为爱桥边半树斜，解衣贳酒隔桥家。
唐人苦死无标致，只识玄都观里花。
晚泊富春寄友人
喻坦之（唐代）

江钟寒夕微，江鸟望巢飞。木落山城出，潮生海棹归。

独吟霜岛月，谁寄雪天衣。此别三千里，关西信更稀。
闲咏园中草木
陆游（宋代）

日高未办续晨炊，一碗村醅且疗饥。
盘箸索然君勿笑，桑间紫椹正累累。
平崄厓挽词
释妙声（明代）

说法归来后，冥心味道真。人天户外屦，花雨定中身。

白首全高节，清贫到古人。江湖久无泪，为尔一沾巾。
内苑涵碧亭
陈沂（明代）

苑入黄金坞，桥回碧树湾。
龙池观九岛，鳌禁觅三山。
溜转云车急，花深月殿闲。
从来人罕至，御榻在中间。
选冠子
吕渭老（宋代）

风约晴云，花干宿露，帘幕万家清晓。青帘赛酒，小坞藏春，冶叶艳枝相照。羊驾小车，笑逐游人，远迷芳草。更红英飞舞，绣茵连接，雾台烟沼。

年少日、细马戎鞯，红靴玉带，同指软尘西笑。珍珠戏掷，彩笔搜奇，不觉暮春莺老。谁见这回，霜点髯髯衰，事萦怀抱。诉一春心事，燕子周遮来了。
早秋单父南楼酬窦公衡
李白（唐代）

白露见日灭，红颜随霜凋。
别君若俯仰，春芳辞秋条。
泰山嵯峨夏云在，疑是白波涨东海。
散为飞雨川上来，遥帷却卷清浮埃。
知君独坐青轩下，此时结念同所怀。
我闭南楼看道书，幽帘清寂在仙居。
曾无好事来相访，赖尔高文一起予。
生日口占
洪咨夔（宋代）

霜露刚氐道，侵寻五十翁。
相逢多郢瘿，自笑亦龙聋，
黍瓮新醅绿，丹炉宿火红。
斗杓明建子，芸荔又春风。
和遗绡女子 其二
张资（宋代）

自得佳人遗赠物，书窗终自独无寥。未能得会真仙面，时赏香囊与绛绡。
王长沙梅园分韵得林字
张栻（宋代）

令君五亩园，不问蓬蒿深。
江梅忽秀发，邂逅成赏音。
一笑领诸客，扫地坐墙阴。
清芳到酒面，落蕊飘衣襟。
月去未忍去，起舞独微吟。
人自赏晤耳，问花亦何心。
花虽有开落，意则无古今。
须君戒勿折，嘉实看成林。
次陆倅韵三首
崔敦礼（宋代）

欲将从事到青州，酩酊乡中便可侯。
此乐正须君领略，疏狂还许我追游。
一年好处都能几，四序难并去莫留。
痛饮且图连夜醉，清欢何必锦缠头。
壶中天慢
曹慎仪（清代）

碧窗似雾，正炉烟轻飏，屏山深闭。镇日闲庭春寂寂，过尽养花天气。

挂柳残阳，滴蕉细雨，总是凄凉味。病怀萧索，锦笺书就慵寄。

渐看花到将离，草成旧梦，忍把雕栏倚。香涴苔痕红泪湿，薄暮东风又起。

有限韶华，无边愁绪，非复当时意。一杯婪尾，趁春归去犹未。
村行即事
释文珦（宋代）

客中颇觉身无事，徐步西村引兴长。
茅舍竹篱分向背，麦畦麻棱间青黄。
少妇乘时方煮茧，老翁择日又移秧。
农家满眼皆生意，应是无心出此乡。
莲花
包恢（宋代）

暴之烈日无改色，生於浊水不受污。
疑如娇媚弱女子，乃似刚正奇丈夫。
有色无香或无实，三种俱全为第一。
实里中怀独苦心，富贵花非君子匹。
送许广文还易州兼寄张北冈万育吾
杨巍（明代）

堪悲吾道已蹉跎，回首燕山限九河。海上人思安定学，客中谁听渐离歌。

关门此日风尘少，易水长年雨雪多。若见两豪凭问讯，谈兵壮志复如何。
朱婺州挽词
楼钥（宋代）

治行古循吏，风稜真谏官。
锄奸清远徼，持重息群讙。
久弄赵尧印，重弹贡禹冠。
去天才尺五，惜不见长安。
谢君仪携酒要客慰唁愁寂二首 其二
郭祥正（宋代）

谗人未投北，君子独相亲。岁月惊春晚，壶觞慰我贫。

松声风外急，山色雨中新。一醉无归梦，宁论寂寞滨。
偈
尼法灯（宋代）

观音出，普贤入，文殊水上穿靴立。
抬头鹞子过新罗，石火电光追不及。
望秦山残雪
苏泂（宋代）

山脚斓斑日到迟，清连秦树夜猿悲。
因思上古英雄帝，不见苍苍白白时。
题沈启南问寝图 其一
张萱（明代）

莪蒿露结叶初乾，白首莱衣岁若干。此日开图空掩泣，终天无复梦魂安。
赠吴孟求承议二首
张耒（宋代）

我生仕宦求餬口，敢惮水浮兼陆走。
朅来京口见花落，归去西风未吹柳。
山寻北固初知路，水饮中泠未盈缶。
徒劳结束解书剑，未觉尘埃生户牖。
瓜洲澄江晓如镜，照水自觉秋容瘦。
因公忽致旧酒壶，恍如梦觉南柯守。
鸟散馀花落
孔温业（唐代）

美景春堪赏，芳园白日斜。共看飞好鸟，复见落馀花。

来往惊翻电，经过想散霞。雨馀飘处处，风送满家家。

求友声初去，离枝色可嗟。从兹时节换，谁为惜年华。
催老泉鉴井
王洋（宋代）

全师何日鉴新泉，浇涤尘埃是胜缘。
恐为师无均济力，长招官索欠租钱。
松下纵笔
陆游（宋代）

老不能闲莫笑予，五千言岂世间书。
青松折取当麈尾，为子试谈天地初。
慈云四景娑罗树
苏轼（宋代）

谁从五竺国，分得一枝来。
秀出重楼外，专除世上埃。
晓起
范成大（宋代）

黠鼠缘铃索，饥鸦啄井栏。
不眠秋漏近，多病晓屏寒。
咄咄渠何怪，休休我自阑。
牙门朝日上，箫鼓报平安。
卜算子
陈三聘（宋代）

涧下水声寒，壑底松风静。时有清香度竹来，步月寻疏影。

往事属东风，试问花应省。曾是花前把酒人，别梦溪堂冷。
吊衡州
于式敷（清代）

牝鸡戎晨鸣，光皇昵悍妇。历岁不过宫，天寒且饮酒。

丞相去江不，谏官空碎首。弥留饭不食，丧幄谁执卣。

多言良可畏，百僚弃笏走。嗟哉此何时，宗臣忍袖手。

大叫朝天门，割死差无疚。天启忠良心，定变机非偶。

宛转达太皇，嘉王可为后。御笔好从权，磐石安九有。

授鼎负白龙，祥符兆已久。赫赫社稷功，万古兹难朽。

经筵半老儒，新政初无丑。失策忤权奸，酿祸大而厚。

閤门功炀灶，台谏甘为狗。簧鼓乌白头，假梦言真否。

伪学锢诸贤，以公为祸薮。迁谪投穷荒，弃掷同敝帚。

何物韩平原，逢恶衡州守。一死诚所欠，身后公何有。

是非不可没，啧啧碑在口。麟笔建阳翁，注《骚》求快友。
扈跸词三十二首 其五 吕堰道中
陆深（明代）

四际天垂夜气凝，平坡十里万枝灯。风回远戍三更漏，问讯行宫膳未曾。
秋日美晴，郡楼闲眺，寄荆南张书记
李德裕（唐代）

高槛凉风起，清川旭景开。秋声向野去，爽气自山来。

霄外鸿初返，檐间燕已归。不因烟雨夕，何处梦阳台。
颂古三首 其二
释法忠（宋代）

柳恽江头赏白蘋，小风吹处晓烟轻。渔翁坐钓秋亭月，翻忆苕溪说性情。
舟行登观音岩用太白同人舟行韵
魏之琇（清代）

长风天末来，吹动海东月。挂席凌沧洲，扬旌发溟渤。

回望罗与凌，眇然青一发。合沓重山中，林峦互出没。

崒嵂千仞岩，横空豁天骨。舍棹穷云根，攀跻势超忽。

俯视临沧江，逝波无时歇。便欲乘丹梯，振衣入瑶阙。
题沈华溪诗集
陈深（宋代）

暑夕坐无寐，把君诗独谣。
才堪敌冰柱，韵不减江{虫兆}。
瘴敌三年隔，风沙万里遥。
相逢欣有得，倾箧尽瑶琼。
病愈将入都门拟古意二章 其二
姚燮（清代）

种麦愁无衣，种棉愁腹饥。仅有田一区，安能满其私？

女儿依母旁，不肯嫁人去。女儿既嫁人，弃母便不顾。

辞茶且饮酒，酒足还饮茶。灌叶叶已敷，那不思开花？

开花望为实，所期宁有涯。
本中将为海陵之行念当复与子之作别意殊愦愦偶得两诗上呈并告送与壮舆叔用也 其二
吕本中（宋代）

老仆倦日长，羸马困道远。东行数日间，尚欲一再款。

我能喻子意，子亦识我懒。追怀十年游，仅得一笑莞。

时能煮汤饼，更复下茗盌。晁郎本京邑，刘子盖楚产。

江山两秀异，与子日在眼。南风动归兴，感慨毛发短。

相寻倘有日，岁月亦未晚。
老鹤
舒岳祥（宋代）

霜翎沾泞衣难濯，朱顶多年色退鲜。曾向青云黄鹄举，如今羸损啄乌田。
乙卯秋月十九日登泰山太平顶
郝经（元代）

穷秋老雨四十日，坤轴欲烂阴霾缠。我来方作泰山游，玉虹一霾收云烟。

山灵奕奕生喜色，突兀撑裂青罗天。轻裾飘飘过黄岘，乘兴直到三峰前。

霜馀灌木出秋色，万叠红锦幪椒巅。泓澄寒溜浸太古，翠壁细泻珠玑圆。

当时秦汉极侈丽，未必如此皆天然。天门中断两屹立，箭筈一磴蛇蜿蜒。

凌层绝顶肆崇峻，伫立矫首望八埏。长天沈沈入西极，九州却在东海边。

冲风惨淡万里来，海窟劲刮鲲鲸涎。须臾白云生岳麓，脚底泱莽无山川。

秦坛周观觉浮动，满地覆冒兜罗绵。忽疑山移入海中，白浪四汹虚涛掀。

山阴瑰诡光怪出，赤气翠晕相钩连。下从谷底上碧落，宝塔万级高蟠旋。

遂登日观叱日驭，六龙倒著珊瑚鞭。玉鳞剥落金甲拆，九芒迸绮生血鲜。

三山摇荡海水沸，蓬壶缥缈来飞仙。为言此色与此界，君自固有非尘缘。

恍然记悟复无语，把手一笑三千年。
朝中措（郑盐生日）
洪适（宋代）

青云垂下不争程。绣斧记澄清。黄木湾头人闹，耳边都是欢声。

仙家咫尺，波涵渤氵解，路挹蓬瀛。十日东君不老，一星南极长明。
李丞相挽诗三首 其一
吕本中（宋代）

旧学邈难继，相期从少年。初看骥伏枥，遽作鹤冲天。

烈所平生志，高名万代传。如何事未济，此老下黄泉。
守风嘲舟子
范成大（宋代）

夺命稠滩百战余，守风端坐恰乘除。
日长饱饭佳眠觉，闲傍芦花学钓鱼。
哭吕朴卿先生
丘葵（宋代）

已拟侍荷橐，俄抽似叶身。
甘为南地鬼，不作北朝臣。
屋壁遗文坏，邻州战血新。
劫灰飞未尽，碑碣托何人。
惜红衣·夏夜不寐，偕岩徵游社稷坛。招凉水榭，波光露气，荡魂悽魄。用白石韵索和
李岳瑞（清代）

钩月林梢，绳河殿侧，坐销吟力。缥瓦烟光，檀栾荡金碧。

宫鸦梦醒，应解识、沧桑迁客。凄寂。清漏往时，隔重帘消息。

华镫绮陌。鬓影衣香，苔痕绣鸳藉。高寒玉宇恋国。

斗瞻北。一霎水天閒话，都是廿年曾历。愿故园无恙，同挹岳莲秋色。
修西方十二时 其一
道镜　善导（唐代）

平旦寅，被衣出户整心神。合掌焚香请极乐，慇勤遥礼紫金身。
九怀·思禹
高似孙（宋代）

揽九州兮余忧，民将鱼兮谁瘳。
水受令兮安流，菱芃芃兮方秋。
老帝力兮茫茫，射神鱼兮飞舟。
朝帝君兮不下，莽故疆兮生埃。
踏苍龙兮倏东，棲楼游兮故宫。
擢桂栋兮兰房，惠帱兮荃床。
翳残书兮罅{左缶右齿}，杳空山兮神扬。
神扬兮何极，有人来兮为之太息。
湿刓石兮酒寒，隐怀君兮伤恻。
荪桡兮桂楫，海若兮献月。
采水碧兮紫渊，弄蠙珠兮冰穴。
无一芳兮可酬，心难吐兮犹咽。
砥柱兮汤汤，龙门兮阻长。
事难古兮悲伤，迹苍奔兮蹇余以何往。
朝欲逝兮河津，夕濯衣兮西溆。
花涨兮波恶，鱼斗兮云舞。
沐冠兮嵯嵯，濯予珰兮楚楚。
灵心怪兮来下，乃遗余兮芳杜。
玩芳杜兮三嗅，时不来兮孰与。
忆王孙 春花月夜
唐元观（清代）

月上妆楼花影偏。花浓月淡映湘帘。爱月怜花人未眠。

整花钿。学拜深深花月前。
山中 其二
孙继皋（明代）

朝朝上山去，不记山中路。偶逢樵采人，言从石梁渡。

信策入孤云，鸟归西日暮。下山不见人，长歌抚松树。
胡公郡君李氏挽词 其二
邹浩（宋代）

正是家肥日，香奁晓不开。侍儿犹扇枕，良药已停杯。

蘋老残初荐，萱閒冷旧栽。只应有馀庆，从此亘云来。
游乳泉洞入石云复登莲华岩至白云洞
薛雪（清代）

渴掬乳泉饮，坐听山禽弄。再憩复再登，渐失同游众。

风来老树香，云起危峦动。攀缘绝人境，回头谢尘梦。

仙人不可即，玄鹤何年控。落日淡寒烟，茫茫堪一恸。

摄衣下层冈，白云封古洞。
和虑可庵悲秋十首
何梦桂（宋代）

秋风来万壑，蜴晰吐冰雹。
雷吼弹丸飞，四海沍阴浊。
谁能弯天弧，与我一矢落。
奈何山岳移，回头已非昨。
咏三友花
孙元衡（清代）

争迎春色耐秋寒，开向人间岁月宽。嫩蕊澹烟笼木笔，细香清露滴银盘。

绣成翠叶为纹巧，蒂并丛花当友看。日日呼童阶下扫，浓阴恰覆曲栏干。
兴善寺贝多树
张乔（唐代）

还应毫末长，始见拂丹霄。得子从西国，成阴见昔朝。

势随双刹直，寒出四墙遥。带月啼春鸟，连空噪暝蜩。

远根穿古井，高顶起凉飙。影动悬灯夜，声繁过雨朝。

静迟松桂老，坚任雪霜凋。永共终南在，应随劫火烧。
寄郢州崔守八首 其一
陈造（宋代）

阳关声断酒杯残，昨梦回思变暑寒。七见蟾蜍作圆缺，四冯鳞羽问平安。
一斛珠
周紫芝（宋代）

薰平池阁。小红桥下荷花薄。沙平水浅山如削。水上鸳鸯，何处平吹落。
今朝端午新梳掠。锦丝围腕花柔弱。人生只有尊前乐。前度刘郎，莫负重来约。
太上皇帝挽诗
王炎（宋代）

揖逊承虞治，讴歌与启贤。
御图才五载，垂统可千年。
明有重离继，高居太极先。
四朝三内禅，盛美古无传。
送薛宗孺通理并州
苏颂（宋代）

河东望族衣冠盛，汉署潜郎阀阅优。
久擅才名宜治剧，又分朝寄去监州。
民风近古藩房肃，边候无尘戍役休。
元帅正求贤者佐，得君应喜助咨谋。
寄女
李令（唐代）

有人教我向衡阳，一度思归欲断肠。

为报艳妻兼少女，与吾觅取朗州场。
留别邓南夫四首 其一
陈渊（宋代）

平生交友各飘蓬，只有丸丸雪后松。万里归来还往绝，独君时许略从容。
州宅杂咏 土洞
王十朋（宋代）

穴土谁为洞，温凉欲自私。人间有寒暑，坐此岂容知。
送王炎弼赴山阳守以兵卫森画戟宴寝凝清香为韵十首 其七
曾协（宋代）

楚国尚勇力，秉羽而甘寝。虽无倒载名，胜饮怀安鸩。
己亥中秋
罗与之（宋代）

此行不负中秋夜，采石江头醉及晨。
独御凉风寻古迹，惊看明月照今人。
诗骚寂寞虽云久，光景推移岂解陈。
却怪悲鸣营度处，笔端何事竟无神。
菩萨蛮（戊辰重阳）
郭应祥（宋代）

分宜七里逢重九。篱根无菊尊无酒。萧飒鬓如蓬。不禁吹帽风。

插花开口笑。未分输年少。明岁定王台。传杯不放杯。
梅庵
区大伦（明代）

江声带兰若，静者自相寻。白日寒山道，清风祇树林。

竹梅开径浅，钟磬落云深。何必随空去，方知尘外心。
依韵和查许国梅花六首 其一
陆佃（宋代）

腊月狐裘尚御黄，靓妆先了为谁忙。与春不足都缘淡，教雪难知祇为香。

曾拥旌旗闻鼓角，终随彝鼎见烝尝。少陵赖尔牵诗思，得向诗中号帝王。
雷行雨
陈与义（宋代）

忆昨炎正中不融，元帅仗钺临山东。
万方嗷嗷叫上帝，黄屋已照睢阳宫。
呜呼吾君天所立，岂料四载犹服戎。
向巡会稽不到海，未省驾舶观民风。
定知谏诤有张猛，不可危急无高共。
自古美恶周必复，犬羊汝莫穷妖凶。
吉诘四奏元气通，德音夜发春改容。
雷雨一日遍天下，父老感泣霑其胸。
臣少忧国今成翁，欲起荷戟伤疲癃。
小游太一未移次，大树将军莫振功。
刘琨祖逖未足雄，晏球一战腥臊空。
诸君努力光竹素，天子可使尘常蒙。
君不见夷门山头虎复龙，向来佳气元葱葱。
恩平灯夕忆上都旧游呈座客
黄公度（宋代）

千尺鳌山面紫宸，豪华曾见夹城春。
至今魂梦钧天奏，投老宦游穷海滨。
随分尊罍奉佳客，记时灯火照严闉。
年来大觉欢情减，聊与风光作主人。
南园杂诗六首·不寐
司马光（宋代）

长年睡益少，气耗非神清。
昨朝多啜茶，况以思虑并。
中烦枕屡移，殿转何时明。
苏秦六国印，力取鸿毛轻。
白圭万金产，运智立可营，
如何五更梦，百万终不成。
岁暮不憀，忽得李二
洪繻（清代）

独居困穷愁，寒冬逼岁暮。心绪郁不纾，无处展幽步。

天末怀友朋，又闻故人故。寥寥知己间，晨星随薤露。

空林野鸟啼，回车哭歧路。日作伤心人，出门倦会晤。

李生我石交，忽焉通尺素。言在垂死中，欲待巨卿顾。

肝肠寸寸摧，手足忙无措。故旧难复得，新交多舛互！

向秀山阳心，处仲黄垆慕。日暗雪霏霏，哀情谁与诉！
假守蓬州视事二十日以台章罢黜行至温汤作此
冯时行（宋代）

联事春将半，去官春未归。
儒冠真蹭蹬，祖席有光辉。
罢遣亲刀真，勾牵坐钓矶。
同寮多俊彦，投老失亲依。
坐席丘无煖，扁舟蠡亦肥。
泉声清梦寐，山色净裳衣。
竹杖随时拄，山杯信手挥。
荷天将土苴，为我易烟霏。
州县徒劳耳，箪瓢殆庶几。
不糜公廪粟，元长故山微。
白发心犹壮，丹途计益非。
人生今殄瘁，世路只嘘欷。
苦潦人将溺，思援手病痱。
道孤谁叹息，迹蹇共嘲讥。
去矣犹回首，忧之欲历飞。
古今难骨鲠，风俗易脂韦。
深峡真浮海，温泉当俗沂。
空山猿择木，丰草马辞靰。
已遂孤云远，犹通一径微。
年年如问信，深觅薜萝扉。
柴门
何应龙（宋代）

何必逢人尽说贫，自来求已胜求人。
梅花落尽青山远，深掩柴门过一春。
代白纻舞歌词
鲍照（南北朝）

桂宫柏寝拟天居。
朱爵文窓韬绮疏。
象床瑶席镇犀渠。
雕屏匼绮组帷舒。
秦筝赵瑟挟笙竽。
垂珰散佩盈玉除。
停觞不御欲谁须。
游元著作江天莫雪图赠朱元礼要余赋
周孚（宋代）

舣舟洞庭三日雪，一梦十年今白发。君家此图忽堕前，便拟寒流泛秋叶。

玉花淅淅纷长空，征鸿不度天无风。批岩暗水咽哀玉，并溪古木僵寒铜。

李成不生郭熙死，问君今世谁能此。群儿丹铅较形似，我识此翁非画史。

坐来正复腼我颜，试问倦鸟何时还。少文已老尘埃间，从翁乞我松陵山。
和瑛师 其二
彭汝砺（宋代）

篇章近日更腾掀，字字含容八万门。临水可怜人则远，浮云澄淡月黄昏。
校刊光禄我素公集纪事赠惠生族兄二首 其二
安吉（清代）

东林谈道西林隐，数典常嗟不嗣音。清秩两京留史传，齐名七子剩歌吟。

弇山记蚀螭虬毁，风树楼虚樵采侵。念祖惟兄意犹切，好培兰玉继缨簪。
笔 其二
吴惟信（宋代）

锋芒虽早露，用舍见升沉。白秃千茎发，丹留一寸心。

策勋芸阁久，洁己石潭深。却笑江淹辈，区区梦里寻。
公无渡河
陈标（唐代）

阴云飒飒浪花愁，半度惊湍半挂舟。声尽云天君不住，

命悬鱼鳖妾同休。黛娥芳脸垂珠泪，罗袜香裾赴碧流。

馀魄岂能衔木石，独将遗恨付箜篌。
题碧落堂
文天祥（宋代）

大厦新成燕雀欢，与君聊此共清闲。地居一郡楼台上，人在半清烟雨间。

修复尽还今宇宙，感伤犹记旧江山。近来又报秋风紧，颇觉忧时鬓欲斑。
小有洞
吴芾（宋代）

世人竞蜗角，终日汩尘缘。
谁谓名园内，深藏小洞天。
又奉项元师
孔平仲（宋代）

金刚有遗偈，难以声音求。石击乃有光，是名为火不。

丝从何处来，认著从茧抽。竹本由根生，根外又何由。

匏开即为勺，针屈即为钩。土地水火风，合为一浮沤。

革易固不常，沩山水牯牛。木性无荣谢，古今春复秋。
颂古一百首
释智愚（宋代）

夜阑天际堕金盆，膝上焦桐调转新。
易水悲风轻按指，鸾胶难续断肠人。
嫦娥图
何景明（明代）

月宫峨峨冷光射，桂树长生花不谢。玉宇琼楼闭早秋，金蟾银兔啼寒夜。

夜寒露下步瑶台，罗袜仙裙冉冉来。屏障乍开云母隔，帘栊遥望水精开。

明星迢渺斜银汉，谁拟丰神传素练。霓裳羽衣世莫闻，雾鬟雪貌人难见。

灵药空疑后羿妻，吹箫跨鹤几人迷。君欲遨游广寒殿，直攀万丈青云梯。
正月望日车驾谒会灵观置酒祝禧殿
宋庠（宋代）

上月神灯节，年康警跸游。
蒲池渭阳庙，银阙海中洲。
羽扇排云出，飚轮抱日流。
遍升均瑞祝，合宴宠灵休。
画扆霞明坐，春山彩作楼。
鸾歌参帝乐，麟脯助皇羞。
斟酌尧衢饮。惊呼汉殿优。
天襟知众乐，处处驻宸斿。
宫词 其三十六
赵佶（宋代）

掖庭荣庆诞弥初，包子均分尽乐胥。小结金钱银缕胜，红罗端疋代衣裾。
闺情 其二
陈鸣阳（明代）

床前蟋蟀吟寒月，力倦砧声犹未歇。塞北征夫路几千，梦魂夜夜长飞越。
踏莎行 芳尘春迹
沈禧（元代）

径积红埃，风飘难尽。一钩新月云边印。锦鸳飞去尚留踪，青鸾舞罢犹存影。沉屑浮香，露华滋润。凌波人去遗芳恨。玉容想像夜曾来，星前
曹主簿泾自卜寿藏追范石湖韵谨依虚谷使君例
汪炎昶（宋代）

一抔早已瞰陬隅，君子从渠自犬鸟。
谁泄天机似文展，争持地券与尧夫。
新阡竞夺前人陇，高家多踰旧日模。
随分安排吾事了，咄哉欲子谩狂图。
幽意
李新（宋代）

迢迢不断古江声，何似当年奉倩情。
小玉拂屏沉火灭，便随閒梦唾虚名。
建隆以来祀享太庙十六首
佚名（隋代）

汤汤洪河，经启长源。
赤无嘉木，挺生本根。
大哉崇基，出乎庆门。
发祥垂裕，永世贻孙。
孙权劝学
司马光（宋代）

初，权谓吕蒙曰：“卿今当涂掌事，不可不学！”蒙辞以军中多务。权曰：“孤岂欲卿治经为博士邪！但当涉猎，见往事耳。卿言多务，孰若孤？孤常读书，自以为大有所益。”蒙乃始就学。及鲁肃过寻阳，与蒙论议，大惊曰：“卿今者才略，非复吴下阿蒙！”蒙曰：“士别三日，即更刮目相待，大兄何见事之晚乎！”肃遂拜蒙母，结友而别。
又和晦翁棹歌
方岳（宋代）

乘兴而来亦偶然，谁将阴壑作晴川。
笋舆更问星村路，去看溪南一线天。
汪樽石生子诗以柬之
陈子升（明代）

鹤攒丹顶雏方得，松结虬枝子正生。鼎畔金银镌福字，房中父正协官名。

预知冬月初勤读，便返南阳晚足耕。未晓红颜欢几许，东门飞鹊报西城。
挽吴准斋 其二
李曾伯（宋代）

昨缀都人士，尝薰一瓣香。苍茫问淮浦，缱绻饯河梁。

闻道机缘浅，予人风谊长。斯文其已矣，草木亦凄凉。
闻京师得雨志喜
弘历（清代）

江南恒苦春雨多，冀北恒苦春雨少。苦少常年我惯经，苦多今来始略晓。

江南冀北皆赤子，目击耳闻究殊道。麦将欲秀菜绽花，春雨正佳未致潦。

苦多即目已纾怀，苦少驰望燕云表。置邮喜复接佳音，一犁普遍今春早。

顷刻兼消两地愁，况复溟濛烟景好。
莲花博士歌为吴兰雪作
杨芳灿（清代）

鉴湖一曲云水涯，风吹万柄红荷花。放翁醉后出奇语，花为四壁船为家。

满湖风露凉烟重，冉冉故人来入梦。劝翁暂领新置官，美酒百壶当月俸。

明妆环立千娉婷，博士合以莲花名。诗人自古有奇福，水乡别筑芙蓉城。

真灵位业依稀记，潇洒吴郎堪作替。梦倚红香四面风，扁舟棹入空明地。

今年花发积水潭，接天云锦红酣酣。青山窥人出港北，白鹭导客过溪南。

十刹海边携俊侣，君自高歌花起舞。角巾微垫纻衣凉，翠盖轻翻满身雨。

西风瑟瑟零红愁，乘兴还续招提游。银云涌出大圆镜，琉璃万顷摇清秋。

画省高间诗闲士，笑指头衔恰相似。癖嗜从教命属花，冰衿尽耐官如水。

羡君倜傥才疑仙，珊瑚击碎诗狂颠。金樽翠管斗新句，澜翻舌底生青莲。

梦游历历灵踪在，真见莲花似车盖。十丈曾搴太华峰，一枝稳坐耆尼界。

我亦琳宫博士身，登楼常忆旧星辰。云阶月地如相访，手把芙蓉证夙因。
宿北山示行详上人
王安石（宋代）

都城羁旅日，独许上人贤。
谁为孤峰下，还来宴坐边。
是身犹梦幻，何物可攀缘。
坐对青灯落，松风咽夜泉。
湖山把菊
邵棠（宋代）

少时欢笑已无缘，只有清闲守暮年。
目断遥山青不了，手挼黄菊兴悠悠。
兰芽春暖供吟佩，芦叶秋深隐钓船。
个里生涯元自好，莫教姓字达凌烟。
何国器以精艺受知出而徵入者数矣出守江阴尚虑其不果行也书以赠之
许有壬（元代）

华发萧萧旧秘书，木天图籍几勤劬。莫教作郡江南去，天子时时幸石渠。
题敬威卿参政赠许正卿针诗卷末敬公之章许卿之艺诸君发挥尽矣终以二绝貂续尾蛇添足乎 其二
陆文圭（元代）

正人一脉系安危，温公身事亦付医。此身强健无著处，不如枕卧看儿嬉。
感事
方回（元代）

直道难容世，深言易绝交。
但称司马好，勿解子云嘲。
彼自盟黄棘，吾宁藉白茅。
一竿至清水，归去老江郊。
春秋战国门。张孟谭
周昙（唐代）

强兵四合国将危，赖有谋臣为发挥。

城内蒿铜诚自有，无谋谁解见玄机。
都门送王君静斋归里
钟卿（明代）

杏花红媚君迎我，杨柳青颦我送君。笑里天涯俱是客，望中云物总思亲。

寻常弧矢都男子，前后箕裘有几人。若问都门临别意，颠风千骑走红尘。
句
晏殊（宋代）

楼台侧畔杨花过，帘幕中间燕子飞。
咏史上·华歆
陈普（宋代）

拈起黄金日岂疑，斩关发壁复何为。
辽东不洗巢由耳，痛切初年割席迟。
戏题
李洪（宋代）

世事悠悠岂尽，人生汲汲多端。
陶令欲歌归去，贡公何事弹冠。
重过西湖
邹式金（清代）

二十八年湖畔柳，春风不定常垂手。杜鹃啼断青山弦，玉兔衔残白堕酒。

堤上芳心冷雨云，祠边杀气冲牛斗。红楼人去悄然空，燕子还寻旧巢守。
次韵和章频转第书怀之什
杨亿（宋代）

春闱三上败垂成，白雪新吟思转清。
修竹园中曾献赋，慈恩塔转未题名。
禹门烧尾他年事，楚客悲秋此日情。
道在不须忧晚达，摶风九万是前程。
赋刘俊民镇抚兰室
蓝仁（明代）

一室廛居不受喧，满前生意对兰孙。七弦漫倚宣尼操，九畹仍窥屈子园。

霁月光风浮户牖，清霜紫电绕辕门。十年来往惭交谊，襟袖馀香想契言。
听岳州徐员外弹琴
张祜（唐代）

玉律潜符一古琴，哲人心见圣人心。

尽日南风似遗意，九疑猿鸟满山吟。
北山移文哨遍
王安中（宋代）

嵩少为仕宦捷径者，读而羞之，是足为勇退者之鼓吹。阳翟蔡侯原道，恬于仕进。其内吕夫人有林下风。相与营归欤之计而未果，则嘱予以此文度曲，且朝夕使家童歌之，亦可想见泉石之胜。其词曰：

世有达人，潇洒出尘，招隐青霄际。终始追。游览老山栖。藐千金、轻脱如屣。彼假容江皋，滥巾云岳，缨情好爵欺松桂。观向释谈空，寻真讲道，巢由何足相拟。待诏书来起便驺驰。席次早焚烈芰荷衣。敲朴喧喧，牒诉匆匆，抗颜自喜。

嗟明月高霞，石径幽绝谁回睇。空怅猿惊处，凄凉孤鹤嘹唳。任列壑争讥。众蜂竦诮，林惭涧愧移星岁。方浪枻神京，腾装魏阙，徘徊经过留憩。致草堂灵怒蒋侯麾。扃岫幌、驱烟勒新移。忍丹崖碧岭重滓。鸣湍声断深谷，逋客归何计。信知一逐浮荣，便丧素守，身成俗士。伯鸾家有孟光妻。岂逡巡、眷恋名利。
隋宫燕
李益（唐代）

燕语如伤旧国春，宫花一落已成尘。(一落 一作：旋落)
自从一闭风光后，几度飞来不见人。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵 其三
宗臣（明代）

童子摘松枝，敲冰煮白石。万里天风来，吹作珊瑚赤。
北邙行
沈周（明代）

北邙山下哭声苦，洛阳城中沸歌舞。昨日歌舞城中人，今日凄凉山下土。

山下土，无今古。白狐寒啸髑髅烟，青燐夜灼蓬科雨。

英雄异代不知名，高封大树如掌平。丧车辚辚日不绝，后人来葬前人穴。

后来葬者还更多，可怜歌舞何日歇。
读徂徕集
欧阳修（宋代）

徂徕鲁东山，石子居山阿。
鲁人之所瞻，子与山嵯峨。
今子其死矣，东山复谁过。
精魄已埋没，文章岂能磨。
寿命虽不长，所得固已多。
旧稿偶自录，沧溟之一蠡。
其余谁付与，散失存几何。
存之警後世，古监照妖魔。
子生诚多难，忧患靡不罹。
宦学三十年，六经老妍摩。
问胡所专心，仁义丘与轲。
扬雄韩愈氏，此外岂知他。
尤勇攻佛老，奋笔如挥戈。
不量敌众寡，胆大身幺麽。
往年遭母丧，泣血走岷峨。
垢面跣双足，锄犁事田坡。
至今乡里化，孝悌勤蚕禾。
昨者来太学，青衫踏朝靴。
陈诗颂圣德，厥声续猗那。
羔鴈聘黄曦，曦惊走邻家。
施为可怪骇，世俗安委蛇。
谤口由此起，中之若飞梭。
上赖天子明，不挂网者罗。
忆在太学年，大雪如翻波。
生徒日盈门，饥坐列鴈鹅。
弦诵聒邻里，唐虞赓咏歌。
常续最高第，骞游各名科。
岂止学者师，谓宜国之皤。
夭寿反仁鄙，谁尸此偏颇。
不知呶呶者，又忍加诋诃。
圣贤要久远，毁誉暂諠哗。
生为举世疾，死也鲁人嗟。
作诗遗鲁社，祠子以为歌。
寄李相公、崔侍郎、钱舍人
白居易（唐代）

曾陪鹤驭两三仙，亲侍龙舆四五年。天上欢华春有限，

世间漂泊海无边。荣枯事过都成梦，忧喜心忘便是禅。

官满更归何处去，香炉峰在宅门前。
次韵陆定远以谪往来求诗
王安石（宋代）

牢落何由共一樽，相望空复叹芝焚。
济时尚负生平学，慰我应多别後文。
可但风流追甫白，由来家世出机云。
行吟强欲偷新格，自笑安能到万分。
六言颂六首赠安国觉老 其一
李纲（宋代）

大虚一点真气，都卢半掬水中。堪笑钟离散汉，付与安国秃翁。
从化山水十首 其九 流溪
欧大任（明代）

秋山枫叶赤，春水鳜鱼肥。独傍渔船去，沙头雁不飞。
柳梢青
罗椅（宋代）

萼绿华身，小桃花扇，安石榴裙。子野闻歌，周郎顾曲，曾恼夫君。子子羁旅愁人。似飘零、青天断云。何处销魂，初三夜月，第四桥春。
寄题嵩巫亭
欧阳修（宋代）

平地烟霄向此分，绣楣丹槛照清芬。
风帘春卷秋空碧，剩见西山数岭云。
送刘道原归觐南康
苏轼（宋代）

晏婴不满六尺长，高节万仞陵首阳。
青衫白发不自叹，富贵在天那得忙。
十年闭户乐幽独，百金购书收散亡。
朅来东观弄丹墨，聊借旧史诛奸强。
孔融不肯下曹操，汲黯本自轻张汤。
虽无尺箠与寸刃，口吻排击含风霜。
自言静中阅世俗，有似不饮观酒狂。
衣巾狼藉又屡舞，旁人大笑供千场。
交朋翩翩去略尽，惟我与子犹彷徨。
世人共弃君独厚，岂敢自爱恐子伤。
朝来告别惊何速，归意已逐征鸿翔。
匡庐先生古君子，挂冠两纪鬓未苍。
定将文度置膝上，喜动邻里烹猪羊。
君归为我道姓字，幅巾他日容登堂。
次刘伯益三咏韵 其二 耐冬子
刘学箕（宋代）

雪里婆娑结子低，山童应亦讶卑枝。几年开落惭无取，一日搜吟信有时。

红实累累临曲砌，丹苞簇簇耀幽墀。古今未见多题品，却恐君诗取世知。
水仙花四首
杨万里（宋代）

额间拂杀御袍黄，衣上偷将月秭香。
待倩春风作媒却，西湖嫁与水仙王。
元符祀感生帝五首 其三 帝位酌献。
郊庙朝会歌辞（宋代）

乐和凤律，酒奠牺尊。神明斯享，礼盛难论。
次董彦速示轮老韵三首 其一
谢薖（宋代）

法涌僧中鸾，孤绝翔千仞。似闻天竺老，续此灯无尽。

君游千峰上，邂逅一笑哂。当知绝诸恶，如草已芟蕴。
挽曾公衮宝文 其一
李正民（宋代）

靖国开皇极，先公秉化钧。谢庭知有子，孙閤遂延宾。

烜赫萧周上，苍黄屈贾邻。欲明当日事，正论墨犹新。
点绛唇（六月十四日夜，与社友泛湖过西陵桥，已子夜矣。）
史达祖（宋代）

山月随人，翠苹分破秋山影。钓船归尽。桥外诗心迥。

多少荷花，不盖鸳鸯冷。西风定。可怜潘鬓。偏浸秦台镜。
题慈溪张丞壁
方干（唐代）

因君贰邑蓝溪上，遣我维舟红叶时。
共向乡中非半面，俱惊鬓里有新丝。
伫看孤洁成三考，应笑愚疏舍一枝。
貌似故人心尚喜，相逢况是旧相知。
新秋雨过述怀
宋光宗（宋代）

中兴日月明，王气山何在。
万物饰昭回，稽首王言大。
山居十三首
蔡格（宋代）

天下无如闻道乐，人间惟有养心高。
烟花过眼须臾灭，明德馨香万古牢。
题铨德秋声堂
胡寅（宋代）

紫极题诗岁月深，秋风怀感重沉吟。
殷勤种此一庭玉，回薄依然万古心。
独有佳名追彩笔，谁将幽思入瑶琴。
萧萧醉扫笔池石，水月光中觅至音。
离妇
张籍（唐代）

十载来夫家，闺门无瑕疵。薄命不生子，古制有分离。

托身言同穴，今日事乖违。念君终弃捐，谁能强在兹。

堂上谢姑嫜，长跪请离辞。姑嫜见我往，将决复沉疑。

与我古时钏，留我嫁时衣。高堂拊我身，哭我于路陲。

昔日初为妇，当君贫贱时。昼夜常纺织，不得事蛾眉。

辛勤积黄金，济君寒与饥。洛阳买大宅，邯郸买侍儿。

夫婿乘龙马，出入有光仪。将为富家妇，永为子孙资。

谁谓出君门，一身上车归。有子未必荣，无子坐生悲。

为人莫作女，作女实难为。
邵武赵使君挽章二首
曹彦约（宋代）

脱白同辛丑，苍黄共丙寅。
京华夸俊逸，鄂渚话酸辛。
谓上樵川最，还登要路津。
邻墙摧一柱，岁晚倍伤神。
戏赠慎微寺主道安上座三僧正
李德裕（唐代）

甘露洒空惟一味，旃檀移植自成薰。

遥知畅献分南北，应用调柔致六群。
尖石趺坐
陈文瑶（元代）

爱尔岩岩亦秉平，乾坤老此结寒盟。重华去后谁相与，一片栖云卧岁星。
詶左虞都尉二首 其一
钱允治（明代）

知君才不偶，且复混行藏。官冷门罗雀，家贫剑脱装。

旌旗闲细柳，词赋阻长杨。仲孺怜犹在，相看醒更狂。
过羊子山
陈超（明代）

石磴穿云鸟道边，山花诗兴两茫然。千寻崖壑劳撑住，几度篮舆费挽牵。

老鹤声中僧伴月，嫩岚遮处岭横天。欲将往事山前问，羊子题名尚记年。
故承议李
邹浩（宋代）

荦荦豪英内，如公迥不群。胸中妙庄老，笔下蔼机云。

勋业知谁睹，声名只自闻。空馀柏庄柏，弥望拱高坟。
夏日四绝
潘良贵（宋代）

扫地焚香避湿蒸，睡余茶熟碾声清。
风来桐竹僛舞，雨过阶除虢虢鸣。
夜中起读书戏作
陆游（宋代）

灭虏区区计本疏，水边乔木拥茅庐。
九原定发韩公笑，至老依然一束书。
张尧夫寺丞改葬挽词三首 其三
梅尧臣（宋代）

旧坟为润齧，新冢得山深。斩木来荒路，移松出近岑。

黄鹂啼棘上，玉女问泉音。强作挽人唱，傥知哀感心。
司理弟之官岳阳相别于定王台悽然有感为赋五诗以饯其行 其四
真德秀（宋代）

心源本澄静，皎月悬晴空。利欲一汩之，晶明变尘矇。

扰扰千蛲蛔，攒攒万铦锋。昏冥弗自觉，乃与禽犊同。

一朝发深省，妙理仍昭融。要须大敌勇，钩援临崇墉。

不见箪瓢人，四勿收殊功。
公閒念诗社之废寄陶贾二同僚一首
韦骧（宋代）

地僻少将迎，溪山一概清。秋深孟嘉宅，岁古阖闾城。

吏隐全输我，诗豪半属卿。社坛何冷落，濡笔请寻盟。
和范景仁王景彝殿中杂题三十八首并次韵其七
梅尧臣（宋代）

月从东殿生，丛竹照修竦。
叶间清露滴，枝上寒禽动。
闲觉万虑空，静闻严鼓重。
官烛翦更明，相看应似梦。
周元举侍郎梅花次韵三首
葛立方（宋代）

山村疑有散花天，五出琼瑶忽满前。
闺女传香得韩寿，宫娥濡蜡照公权。
赏心共付尊中美，索笑谁为席上先。
它日成阴子如豆，不堪对酒割芳鲜。
莆田杂诗二十首 其二
刘弇（宋代）

梅雨催农镈，痴风泣海樯。鱼龙波浪阔，燕雀户庭凉。

鳐柱春刳玉，蚝山夜凿霜。家园两痕泪，早晚促吾装。
洞仙歌（黄木香赠辛稼轩）
姜夔（宋代）

花中惯识，压架玲珑雪。乍见缃蕤间琅叶。恨春见将了，染额人归，留得个、袅袅垂香带月。

鹅儿真似酒，我爱幽芳，还比酴醿又娇绝。自种古松根，待看黄龙，乱飞上、苍髯五鬣。更老仙、添与笔端春，敢唤起桃花，问谁优劣。
山近
程俱（宋代）

山近云多态，身闲梦亦幽。纸窗先得晓，布被最知秋。

海眼来阴冷，云根逗暗流。结茅容我卜，投老为君留。
秋怀二首 其二
曾巩（宋代）

为州讵非忝，即事亮何成？幸兹桑麻熟，复尔仓箱盈。

闾里凶党戢，阶除嚚讼清。日携二三子，饱食中园行。

念非形势迫，免有弹弋惊。幽闲固可乐，勿慕高远名。
次韵静观野兴
莫止（明代）

老年滋味淡为嘉，一读君诗信作家。松坞风高闻落子，菊篱秋晚爱馀花。

罾喧定得鱼盈尺，碓熟宁愁饭有沙。更喜惠山泉在望，水符分到便堪茶。
初春陡门野望
徐德宗（清代）

今日春气透，散步临前川。凭高豁胸臆，极目收远天。

四野堆众皱，遥峦拭翠巅。和风悦群性，麦绿万顷田。

鸟鸣不知处，迥顾柳已妍。随兴行阡陌，足疲乃言旋。
水龙吟 题陈龙岩韬龙岩弟四图
钱斐仲（清代）

数间野屋临秋水，只有闲鸥相识。烟霞伴侣，琴樽对仗，此庐新葺。

幽意萧萧，红蕉露泻，碧梧阴直。正风帘乍卷，海蟾飞上，湖光冷、摇虚白。

堕地渔樵堪适。笑吴侬、莼鲈偏忆。牙签玉轴，百城自拥，丹铅细核。

梦里家山，龙眠岩屋，几曾忘得。向故人寄语，被云留住，作西泠客。
摘玉堂红皱玉 其一
刘克庄（宋代）

颗颗苞甘液，年年饫老饕。绝胜九千岁，三度窃蟠桃。
和程员外春日东郊即事
包何（唐代）

郎官休浣怜迟日，野老欢娱为有年。几处折花惊蝶梦，

数家留叶待蚕眠。藤垂宛地萦珠履，泉迸侵阶浸绿钱。

直到闭关朝谒去，莺声不散柳含烟。
山中赠日南僧
张籍（唐代）

独向双峰老，松门闭两崖。翻经上蕉叶，挂衲落藤花。

甃石新开井，穿林自种茶。时逢海南客，蛮语问谁家。
念奴娇·麦场桑陇
松洲（宋代）

麦场桑陇，道都是、六代宫城遗迹。梦里江山经几觉，还似堠旁征驿。燕去燕来，花开花谢，那个成端的。人烟牢落，晚风何处羌笛。堪叹挥泪新亭，算兴亡莫补、万分之一。到我凭阑，休更向酒畔，是今非昔。击楫誓清，闻鸡起舞，毕竟英难得。伤心残照，塔尖遥露秋碧。
满江红 其三 题范尉梅谷
刘克庄（宋代）

赤日黄埃，梦不到、清溪翠麓。空健羡、君家别墅，几株幽独。

骨冷肌清偏要月，天寒日暮尤宜竹。想主人、杖履绕千回，山南北。

宁委涧，嫌金屋。宁映水，羞银烛。叹出群风韵，背时装束，竞爱东邻姬傅粉，谁怜空谷人如玉。

笑林逋、何逊漫为诗，无人读。
秋闺
王同祖（宋代）

西风昨夜到庭梧，晓看窗前一叶无。
秋月照人眠不得，等闲拈弄绣工夫。
临海所居三首
顾况（唐代）

此是昔年征战处，曾经永日绝人行。

千家寂寂对流水，唯有汀洲春草生。

此去临溪不是遥，楼中望见赤城标。

不知叠嶂重霞里，更有何人度石桥。

家在双峰兰若边，一声秋磬发孤烟。

山连极浦鸟飞尽，月上青林人未眠。
次韵才仲试院梦中书事见寄 其四
释道潜（宋代）

一川脩竹映疏花，川上时闻响钓车。似到秦人种桃处，谁知梦断却还家。
和运使修升阳观落成
吉康国（宋代）

被命经营始，鸠工结构初。深严开殿奥，高敞称楼居。

室外飞檐巘，岩隈下屋渠。钟声薄霄汉，祠事走邱墟。

遁世谁能洒，登高迥莫如。鹤游三岛驾，人望五云车。

绮井风光润，疏寮月影舒。威仪模紫极，形势巩堪舆。

池有泉球旧，坛空级石馀。霓旌那复下，绛简更谁书。

童子追前躅，愚生泣太虚。烟霞犹赫奕，松竹自扶疏。

封号方连进，休祥已密储。跻兹仁寿域，率土庆于胥。
淳熙二的春帖子词·光尧寿圣宪天体道太上皇
崔敦诗（宋代）

事已高超古，心犹切为民。
慈颜应有喜，房宿正当晨。
鹦鹉曲·侬家鹦鹉洲边住
冯子振（元代）

侬家鹦鹉洲边住，是个不识字渔父。浪花中一叶扁舟，睡煞江南烟雨。[么]觉来时满眼青山暮，抖擞着好蓑归去。算从前错怨天公，甚也有安排我处。
骖鸾
张百熙（清代）

骖鸾自何年，祠宇犹空山。春雨洗丹灶，秋星炯瑶坛。

窈窕帝子灵，月影时姗姗。烟岫晕螺黛，风泉鸣佩环。

仙境閟岩阿，神光日斓斓。荒碑字明灭，遗迹萧梁间。

缥缈散花天，凡骨无由攀。空阶草色晚，邃殿松阴寒。

不见蓬莱宫，但见飞鸟还。谁能测元邈，灵妙倾人寰。
简伯英伯筠见访雨留信宿
梁寅（元代）

溪谷云昼合，东林微雨来。二友歘俱至，一见纾中怀。

扫我茅茨歘，为君缃帙开。上言风雅醇，下言艳歌谐。

何以相淹留，清醑不盈杯。何以为远赠，愧无琼与瑰。

煦风失坚冰，溪水流湝湝。归鸿正翱翔，浮鹥散参差。

告我遽言旋，定省恒惧乖。懿此孝友心，令德善自培。

愿为王国士，无愧北山莱。
汉江城楼
李言恭（明代）

楼阁依山出，城高逼太空。
帆樯入烟雾，波浪过帘栊。
灯火深林里，星河流水中。
人家半渔者，蓑笠挂秋风。
感皇恩·翦玉蹙花苞
佚名（宋代）

翦玉蹙花苞，腊寒时候。间竹横溪自清瘦。黄昏时候，拂拂暗香微透。寿阳妆面恨，眉频斗。堪赏占断，三春先手。不是东君意偏有。百花羞尽，故教孤芳独秀。只愁明月夜，笛声奏。
送大理金少卿赴阙以老成耆德重于典刑为韵兼寄呈刑曹徐侍郎 其一
仲并（宋代）

霜馀日初杲，遮留人拥道。公来春向阑，公去秋垂老。

公当侍丹墀，正人国之宝。行行那得留，仍视玉堂草。
再和
吴芾（宋代）

坐上花光欲照人，深疑花是洛中神。
已拼今日如泥醉，何必须分妄与真。
次吕季克东堂九咏 其一 野塘小隐
朱熹（宋代）

传得希夷九卦图，归来不复梦荣途。野塘竟日无人到，读尽床头种树书。
李文饶一首
刘克庄（宋代）

画取维州如槁叶，策禽潞将似婴儿。
九原精爽人犹畏，想见中书秉笔时。
六观堂老人草书
苏轼（宋代）

物生有象象乃滋，梦、幻无根成斯须。方其梦时了非无，泡、影一失俯仰殊。

清露未晞电已徂，此灭灭尽乃真吾。云如死灰实不枯，逢场作戏三昧俱。

化身为医忘其躯，草书非学聊自娱。落笔已唤周越奴，苍鼠奋髯饮松腴，剡藤玉版开雪肤。

游龙天飞万人呼，莫作羞涩羊氏姝。
仲夏酿荔枝酒成与欧麦二友同酌次韵一首因麦有及于天宝故事因及之
黄佐（明代）

南风吹绿北窗前，荔子浮缸似醴泉。锦席玉杯惭地主，鹄袍凫舄集儒仙。

云安雇直犹倾盏，天阙微呼不上船。觞咏有馀风味少，红尘飞骑笑当年。
道中即事
姚勉（宋代）

天晴日短亦觉长，客行一日两舍强。
道傍萧萧木叶下，天风又办明朝霜。
卫先生墓铭
佚名（唐代）

姜师度，更移向南三五步。
追和彭城太尉夏月寄题湖上湛源大师房
林逋（宋代）

碧蒲红蓼白莲房，一片栾栌撼水光。
海岸空闻有孤绝，山中休道更清凉。
惊飞翡翠当轩鸟，袅过旃檀别院香。
最爱晚天吟枕上，好云遥耸数峰长。
广州劝驾一首
刘克庄（宋代）

番禺文物于今盛，闽浙彬彬未足夸。
丞相宅曾住南郭，鼎魁坊止在东家。
好陈董子三篇策，莫看唐人一日花。
珍重诏书相勉意，士先器识后词华。
庭坚得邑太和六舅按节出同安邂逅于皖公溪口
黄庭坚（宋代）

解衣卧相语，涛波夜掀床。
十年身百忧，险阻心已降。
涉旬风更雨，宿昔烛生光。
衾帱无端冷，明月一船霜。
古像赞二百零五首 其二十六 周公
孙承恩（明代）

穆穆元圣，道光八夤。九罭颂德，重译归仁。思兼勤施，经制大备。

太平之业，赉及万世。
建夷宫词十首 其七
张煌言（明代）

上寿觞为合卺尊，慈宁宫里烂盈门；春官昨进新仪注，大礼躬逢太后婚。
孙铭尝墨兰歌
金俊明（明代）

幽人岁晏松柏林，愁云黯淡凝寒阴。苍梧斑竹若在眼，元圃琼枝无复春。

王香隐谷久寂寞，众芳芜秽伤人心。援琴一鼓三叹息，湘水浩浩空沾襟。

有美孙卿芳竟体，读《骚》望古晞良辰。遨游结客爱奇士，一往怀抱含高深。

古来贤豪多道艺，悟余游戏皆绝伦。墨波流霏接沅澧，笔区滋畹花缤纷。

指端拂舞真貌出，鞭笞风雨何精神。怜君持赠满冰茧，珍逾端绮双南金。

言忘交澹识君旨，芳菲袭目遗愁辛。闻君剑术尤莫比，壮志俯屈同风尘。

独留纡郁寓染翰，俗外赏激谁知音。我亦沈冥旧皋羽，三岁萎约桐江浔。

何当抽怨向白日，交佩相羊情质申。徒然霜霰厉丛薄，天地岂应终不仁。

忆翁孤露旷相感，本穴空根悲至今。
偈颂一百二十三首
释祖钦（宋代）

巴陵三转语，大仰一瓯茶。
有恩成怨恨，无事是雠家。
杜鹃啼血染山花。
次韵何茂恭咏玉簪三绝
喻良能（宋代）

金谷坠楼人已远，楼前首饰尚堪寻。
谁家玉面雪肌女，淡扫蛾眉方称簪。
简见可觅画三首 其一
赵蕃（宋代）

我居何有惟脩竹，一日真成不可无。别后平安久无报，为予十日写成图。
送客 其一
韩淲（宋代）

吟到西湖诗更清，路经严濑想舟行。春风细雨潮回处，好泊徐村入帝城。
潮中观月
苏轼（宋代）

璃玻千顷照神州，此夕人间别是秋。
地与楼台相上下，天随星斗共沉浮。
一尘不向山中住，万象都从物外求。
醉吸清华游碧落，更于何处觅瀛洲。
杂曲歌辞。入破第二
佚名（唐代）

长安二月柳依依，西出流沙路渐微。

阏氏山上春光少，相府庭边驿使稀。
祷雪麻仙洞前立春一日湫压县境而雪霰已集连
程公许（宋代）

阳乌且缓浴虞渊，瑞白春花胜腊前。
台笠看人争播种，扶犁撩我梦归田。
千金何术参医国，十雨从今更问天。
斩驻飚游须净供，元宵未暇宝灯燃。
颂古十九首
释慧晖（宋代）

一片孤云不露丑，白云儿倚青山父。
鹤巢灵滴梦初回，新月半钩升万户。
晚夏西园二首
宋祁（宋代）

日晏坐中园，清襟注迥轩。
轻飚逢叶动，小雨得荷喧。
挽赵硕人二首
刘克庄（宋代）

苦恋莱衣乐，非贪汉绣行。
上方优斡腹，儿未可陈情。
风木终身恨，朝华过眼荣。
谁言彤史废，阡表自峥嵘。
梦觉作
范成大（宋代）

年增血气减，药密饮食稀。
气象不堪说，头颅从可知。
忽作少年梦，娇痴逐儿嬉。
觉来一惘然，形骸乃尔衰。
梦中观河见，只是三岁时。
方悟梦良是，却疑觉为非。
拟高青邱梅花诗九首 其二
陈世济（清代）

花中萼绿夙称仙，特立亭亭断俗缘。绡帐乍开晴飏雪，羽衣初化晓浮烟。

生成孤瘦依檐下，收尽高寒到槛前。最爱林间清意味，片云流地月当天。
题梵隐院方丈梅
晏敦复（宋代）

桠槛攲檐一古梅，几番有意唤春回。开花自许清香入，布叶不容炎暑来。

日射冷光侵几案，风摇翠影锁莓苔。游蜂野蝶休相顾，木性从来不染埃。
用前韵作雪诗留景文
苏轼（宋代）

万松岭上黄千叶，载酒年年踏松雪。
刘郎去后谁复来，花下有人心断绝。
东斋夜坐搜雪句，两手龟坼霜须折。
无情岂亦畏嘲弄，穿帘入户吹灯灭。
纷纷儿女争所似，碧海长鲸君未掣。
朝来云汉接天流，顾我小诗如点缬。
欧阳赵陈在户外，急扫中庭铺木屑。
交游虽似雪柏坚，聚散行作风花瞥。
晴光融作一尺泥，归有何事真无说。
泥干路稳放君去，莫倚马蹄如踣铁。
早起观雨
张耒（宋代）

雨叶风枝日夜长，东园秾密欲生光。可怜积雨过初暑，更转馀生作晓凉。

蚕事已成家媪喜，麦畦初泼老农忙。綵丝结缕催端午，又见黄头鼓楫郎。
和任师见寄之韵
辛弃疾（宋代）

昨梦春风花满枝，是花到眼是新诗。
如今梦断春无迹，不记题诗付与谁。
次韵宾旸张氏山园红菊
方回（元代）

惟菊可配松，受命天地正。
吾家植千本，朝耘暮灌润。
未言制颓龄，且用乐野性。
严霜百草死，后皇布肃令。
始知贞劲节，老硬异脆嫩。
俗圃莳红卉，赖君古道振。
斥谓非其类，一洗灵均根。
骚人昔所餐，此辈何敢竞。
恶紫如恶莠，鲁叟遁无闷。
世眼重脂粉，君子故安命。
闰六月廿四夜望月 其一
郑孝胥（清代）

半玦入我怀，碧彩在天际。窗间独徘徊，夜起真吾世。

无涯终不舍，圣者亦感逝。区区较行藏，何异深则厉。

平生事已毕，待尽即长计。望舒尔知我，默对若有契。
得梁溪书寄诸弟二首 其二
李纲（宋代）

荔子初丹色半青，玉肤未满已芳馨。欲题书后三千颗，须待烟林灿若星。
忆旧游 维靡寺探梅，和瘦青师韵
殷秉玑（清代）

怪深山僻处，几树梅花，花发先春。瞒却探花客，向上方翘首，一白疑云。

暗香透来林外，一缕曳松阴。恰沁入诗脾，狂歌水调，歌与花听。

吟声。满山谷，早惊落梅花，朵朵沾襟。清福曾修到，是前生错过，消受今生。

雪深自然眠冷，香梦几时醒。恐梦入罗浮，它生有约何处寻。
渡淮喜而有作
姜特立（宋代）

船过淮南岸，心如已到家。
何常异风景，正尔辨戎华。
病体辞深辙，征衣脱旧沙。
江南即仙国，何必上星槎。
秋宵吟 秋感，寄六禾
陈洵（清代）

井梧阴，堕叶静。蠹管和秋都冷。黄昏鼓、渐做雨溪云，预供宵永。

荡流光，泛钓艇。酹酒江山同酩。登临怕、写画笔荒寒，暮村烟顶。

梦转回潮，甚事往、沉红乍省。旧兰湘畹，暗菊陶篱，锦岸为谁靓。

哀乐笙歌屏。便觉鸥人，沧事漫领。证盟心、算有天随，今夕风月任醉醒。
六一泉
董嗣杲（宋代）

一别孤山十八年，重来忍见讲堂泉。当时同出师门下，今日多伤井屋前。

取重欧公名有自，肯教勤老迹空传。此铭此意流千古，凿石为庵不可眠。
袖岚书屋
弘历（清代）

玉泉权罢去，登陆仍馀閒。山阴有佳处，化谷穿林关。

径造峭茜幽，飒爱襟袖寒。始悟真境迥，宁祗书屋宽。
江渎泛舟
吴中复（宋代）

晓来一雨过池塘，江渎祠前馆宇凉。
翠水细风翻昼浪，红蕖微露浥秋香。
欲停画舫收船檝，旋折圆荷当羽觞。
逃暑岂须河朔饮，迟留车马到斜阳。
次韵和裴库部喜雪歌
刘攽（宋代）

四时平分气升降，当冬宜藏反宣畅。玄冥羸孱失其职，骤弛威权避威仰。

由来万事可尽料，一夕同云迷下上。始疑群灵久猜阻，勿尔觉悟欢相访。

周宣商汤号明主，圭璧垂尽虚卣鬯。岂如圣神备参两，精意潜发天垂贶。

朔风萧条严莫犯，四野皓白光弥望。乾施无方意必均，阴杀夸多力尤壮。

松篁得意忍枯槁，鹰隼乘时戾宽旷。层楼眺远复褰帘，密室就煖仍施幛。

舞投墙隙到中堂，响拂纸疏喧北向。樵林无声自斤斧，野渡争趋急船舫。

富觞屡举极欢呼，贫屦践行赧嘲让。谁令小邑尽华屋，不觉南山失青嶂。

月临静夜绝氛埃，涛起风江深荡漾。豫期晴和当劝耕，径入园林稍挟杖。

宿酲未解鸡三号，照梁辉焕晨光亮。裴侯清通思豪绝，郢曲不比巴人唱。

老均茵凭游益欢，閒藉杯酒神俱王。明年三农饱牟麦，病民自可逃无状。
月下归北湖
徐搢珊（清代）

乌鹊飞来绕树孤，数声更鼓响城隅。仰看月到天心处，正是幽人归北湖。
木犀花
罗与之（宋代）

秋影连蜷隐士攀，浑无蜂蝶涴林间。
何人说与陶元亮，未必东篱胜小山。
同李汉臣赋陈道人茶匕诗
吴则礼（宋代）

诸方妙手嗟谁何，旧闻江东卜头陀。
即今世上称绝伦，只数钱塘陈道人。
宣和日试龙焙香，独以胜韵媚君王。
平生底处虀盐眼，饱识斓斑翰林碗。
腐儒惯用语烧折，两耳要听苍蝇声。
苦遭汤饼作魔事，坐睡只教渠唤醒。
岂知公子不论价，千金争买都堂胯。
心知二叟操钤鎚，种种幻出真瑰奇。
何当为吾调云腴，豆饭藜羡与扫除。
个中风味太高彻，问取老师三昧舌。
狼山池上有感
释元肇（宋代）

池上凉多生万松，登临怀感兴何穷。催诗不雨云空黑，结社无人莲自红。

翡翠得鱼忙蘸水，蜻蜓避燕巧低风。灵龟未解蒙庄意，慇慇时来乱叶中。
咏汤泉
苏轼（宋代）

积水焚大槐，蓄油灾武库。
惊然丞相井，疑浣将军布。
自怜耳目丞，未测阴阳故。
郁攸火山烈，觱沸汤泉注。
岂惟渴兽骇，坐使痴儿怖。
安能长鱼鳖，仅可燖狐兔。
山中惟木客，户外时芒屦。
虽无倾城浴，幸免亡国污。
武昌春色
韩元吉（宋代）

樊山宫殿已成陈，烟雨阴晴到处春。
花柳不知兴废事，隔江相倚斗时亲。
回风矶
陈造（宋代）

大江悠悠去，渌静初演漾。
山石龃龉之，湍险乃万状。
君看回风矶，却看回风矶，
却略不可上。椒石卧中江，
与江作陂障。镗沓汇石下，
漰澎剧奔放。北矶屹对峙，
其中过舟舫。水流作高下，
咫尺便寻丈。我生返壑余，
坐想潢流涨。颓波次滟澦，
如马亦如象。撄触宁完舟，
奇祸此无妄。入峡与上泷，
艰恶偕叵量。下泽遵夷涂，
回首一怊怅。
山坡羊·叹世
陈草庵（元代）

渊明图醉，陈抟贪睡，此时人不解当时意。志相违，事难随，由他醉者由他睡。今朝世态非昨日。贤，也任你；愚，也任你。

晨鸡初叫，昏鸦争噪，那个不去红尘闹。路遥遥，水迢迢，功名尽在长安道，今日少年明日老。山，依旧好；人，憔悴了！

江山如画，茅檐低凹。妻蚕女织儿耕稼。务桑麻，捕鱼是，渔樵见了无别话，三国鼎分牛继马。兴，也任他；亡，也任他。